text: Vestjyder tabte til midtjyske guldfavoritter
  24 september 2016 kl. 18.56
  Team Esbjerg tabte 26-23 til FC Midtjylland i kvindernes håndboldliga.
  Vestjyderne lagde stærkt fra land. Efter ti minutter var Team Esbjerg foran med 6-1.
  Føringen smuldrede i løbet af første halvleg. Men alligevel gik Esbjerg til pause med en føring på 11-10.
  Efter pausen havde Team Esbjerg en ny, god periode, hvor pigerne fra vestkysten bragte sig foran 19-15.
  Lars Frederiksen, cheftræner, Team Esbjerg: "Vi gjorde det rigtige det meste af tiden, og fighten og viljen fejlede ikke noget. Det er det vigtigste."
  Men midtvejs i anden halvleg fik midtjydernes indskiftede keeper Martina Thörn for alvor fat i skuddene. Samtidig scorede FC Midtjylland ikke mindre end otte mål i træk. Det gav dem deres første føring.
  - Vi spillede godt i 45 minutter og gjorde meget rigtigt mod et skarpt FC Midtjylland-hold. I det sidste kvarter kom de tilbage, blandt andet med de hurtige opgiverkast, som vi havde forberedt os på, men ikke fik os omstillet til. Vi gjorde det rigtige det meste af tiden, og fighten og viljen fejlede ikke noget, og det er det vigtigste, sagde cheftræner Lars Frederiksen efter kampen på Team Esbjergs hjemmeside.
  45 minutters fuldt fokus var ikke nok, så FC Midtjylland vandt 26-23.
  